Babeth Hansson- Østergaard er bare 16 år og blandt verdens 50 bedste junior skøjteløbere, og om få dage repræsenterer hun som den eneste Danmark til VM i Calgary i Canada i kunstskøjteløb for juniorer. - Det er egentlig lidt ufatteligt, og jeg forstår det ikke helt, men det er en fantastisk følelse, siger Babeth Hansson-Østergaard. Til daglig går hun på HTX i Frederikshavn, men hun bliver nødt til at forlænge vinterferien, for hun er den eneste i Danmark, der opfylder International Skating Unions pointkrav om at have muligheden for at stille op til VM, og det gør hun i næste uge. En drøm går i opfyldelse - Siden jeg var lille, har jeg ønsket at komme til VM, så det er en drøm, der går i opfyldelse, siger Babeth Hansson- Østergaard og tilføjer, at det måske bare er starten på karrieren. - Jeg drømmer jo også om at komme til OL, og jeg er jo kun junior, så der er stadig nogle år endnu, siger hun. Bruger sin fritid i skøjtehallen Babeth Hansson- Østergaard har skøjtet siden, hun knap kunne gå og allerede som fire-årig begyndte det at blive "lidt alvor" med det på isen. Selv om den 16-årige skøjteprinsesse egentlig har prøvet mange forskellige sportsgrene som pardans, ballet og gymnastik, så blev det skøjteløbet, der vandt, og det er i skøjtehallen i Frederikshavn, hun bruger det meste af sin fritid. Stolt formand i klubben Formanden for Skøjte og Sportsforening Nord, Rebekka Holm, er stolt af at kunne sende Babeth Hansson- Østergaard i konkurrence med de store nationer til VM i Canada, men hun ved, at det har kostet hård træning at nå så langt. - Babeth er god til at få det hele til at se let ud, og hun er hurtig og dygtig til at lære detaljerne, og det er de små ting, der gør den store forskel, men det er altså også mange års arbejde med blod, sved og tårer og mange fald, der har fået hende med i verdenseliten, siger Rebekka Holm. Selv er den nordjyske skøjteprinsesse beskeden, når det handler om at være med i den absolutte top 50 i verden for juniorer i skøjteløb, og håber mest af alt at få en god oplevelse i Canada. - Mit mål er, at jeg skal smile, når jeg går af isen, for det er en stor oplevelse, som jeg bare gerne vil kunne huske tilbage på som en god ting, siger Babeth Hansson- Østergaard fra Sæby. VM for juniorer afvikles fra på mandag og en uge frem.

Opsummering:
Babeth Hansson-Østergaard skal som den eneste repræsentere Danmark til VM i Calgary i Canada i kunstskøjteløb for juniorer. Det er en barnedrøm, der går i opfyldelse for den unge pige fra Sæby.